als_Latn dik_Latn ron_Latn
Promovimi i rajonit jugor, duke nxjerrë në pah burimet natyrore (deti e mali), zgjatja e sezonit turistik dhe rritja e të ardhurave për banorët, këto ishin qëllimet e festivalit që nisi në jug. Aktivitetet janë të larmishme, ku mbizotëruan ato sportive outdoor (ecje malore, çiklizëm malor, yoga, kanoe, parashutizëm, zhytje, e shumë të tjera), aktivitete kulturore, muzikë live dhe iso-polifonike, kinema e hapur dhe panair i produkteve artizanale dhe produkteve lokale.
Gjatë gjithë festivalit miqtë e turizmit e shoqëruan qëndrimin e tyre me shijen e kulinarisë tradicionale vendase si një përvojë e veçantë, duke u njohur më nga afër me traditën vendase.
Promovimi i rajonit jugor u përqendrua edhe në vlerat e trashëgimisë kulturore, pasi pjesë e festivalit ishin edhe grupet iso-polifonike të zonës, pjesë e trashëgimisë botërore. Kombinimi i aktiviteteve ‘outdoor’ me kulturën e traditën solli të shumtë në numër turistë nga brenda dhe jashtë vendit. “Kështu, pas festivalit kemi më shumë njerëz që flasin për vlerat e jugut, e shpresoj që festivali të ketë kontribuar në arritjen e këtij qëllimi”, – tha kreu i Bashkisë së Himarës, Jorgo Goro.
Krahas aktiviteteve sportive, vëmendje mori edhe panairi i produkteve artizanale, ndërsa gjatë tri ditëve të festivalit u ofrua ushqim tradicional i zonës, për t’i shtuar jugut krahas bukurive natyrore edhe vlerat e kulinarisë.
als_Latn als_Latn als_Latn als_Latn